Awo olwatuuka, Omwezi nga gutuma ekikennembi okugenda eri abantu okutwalayo obubaka. Omwezi gwalagira ekikennembi nti, “Genda eri abantu obategeeze nti nze nfa era n’ennamuka. Bagambe nti nga bwe kiri ku nze, nabo bajja kufa ate bamale balamuke.” Ekikennembi kyatandika okutambula kigende kitwale obubaka obukitumiddwa Omwezi. Wabula kiba kiri mu kkubo kigenda, ne kisanga Wakayima. Bwe yakibuuza gye kyali kiraga ne kimwanukula nti, “Omwezi guntumye okugenda eri abantu okubategeeza nti gwo gufa ate ne gumala ne gulamuka. Nti era nabo mu ngeri y’emu bajja kufa ate bamale balamuke.” Wakayima bwe yawulira bino, n’abuuza Ekikennembi nti, “Lwaki toleka nze ne ntwala obubaka buno? Kubanga nze bwe kituuka ku kudduka emisinde nkusingira wala. Leka nze mba ŋŋenda eri abantu mbategeeze.” Ekikennembi kyakkiriza era Wakayima n’addukirawo okugenda eri abantu okubategeeza obubaka obwali buva eri Omwezi. Wakayima bwe yatuuka eyo, yakyusa obubaka n’ateekawo ebigambo ebibye nti, “Omwezi guntumye mbategeeze nti gwo gufa era bwe gufa teguddamu kulamuka. Era nammwe mujja kufa naye temujja kuddamu kulamuka.” Abantu baakyankalana nnyo olw’amawulire gano. Baali tebaagala kufa baleme kuddamu kubeera balamu nate. Oluvannyuma lw’okufuna amawulire gano, badduka emisinde ne bagenda ew’Omwezi. Baali baagala bagubuuze oba nga bye baali bawulidde byali bituufu. Omwezi olwawulira obubaka obwali bugambiddwa abantu ne gunyiiga nnyo. Gwabaanukula nti, “Oyo Wakayima yabalimbye! Nze amazima gali nti nfa, naye mmala ne nziramu ne nnamuka. Era nga nammwe bwe mutyo bwe mujja okubeera.” Oluvannyuma lw’obulimba buno Wakayima bwe yali asaasaanyizza mu bantu, Omwezi gwafuna omuggo ne gukuba Wakayima ku nnyindo. Era okuva olwo, ennyindo ya Wakayima ne yeeyawulamu nga bw’eri kati. Munnange nno nga nkulabira!